**Pályázati felhívás értelmezésének legfontosabb szempontjai:**

A felhívás célkitűzéseinek értelmezését követően első lépésben a felhívásokban a 3. fejezetben található, **A projekt területi korlátozása** részt olvassuk át. Ez a pályázatok tekintetében az egyik legfontosabb korlátozás, itt kerül meghatározásra, hogy a fejlesztési elképzelések milyen régióban, esetleg kistérségben vagy településen valósulhatnak meg.

Ezt követően nézzük meg a felhívásokban **4.1. Támogatást igénylők köre** fejezetet, mert ez határozza meg, hogy kik, milyen jogállású szervezetek, intézmények, cégek nyújthatnak be pályázatot. Itt találhatjuk meg azt is, hogy tudunk-e konzorciumban pályázni, vagy sem.

Ezután kiemelten fontos átolvasni **4.2. A támogatásban nem részesíthetők köre** fejezetet is, mert ebben a részben a kiírók megfogalmazhatnak még olyan kritériumokat, amelynek teljesítésére esetleg még nem vagyunk képesek, pl. feltétel lehet civil szervezetnél egy minimum 1 éves működés, cégek esetében előfordulhat árbevételhez vagy létszámhoz kötött részvételi előírás is.

Ha fenti két kritérium alapján úgy ítéljük meg, hogy a felhíváson jogosultak vagyunk elindulni, elkezdhetjük átolvasni a **3. A projekttel kapcsolatos elvárások** fejezetet. Itt nemcsak arra kapunk iránymutatást, hogy milyen tevékenységek támogathatóak, de a projekt műszaki-szakmai tartalmával kapcsolatos előírások is itt kerülnek megfogalmazásra, például, hogy milyen tartalmú dokumentumok kidolgozása kötelező, vagy milyen szakmai előírásoknak való megfelelés szükséges a projektben résztvevő szakemberek tekintetében.

Ezt követően nézzük meg a pályázatban a **4.4 Kiválasztási kritériumok** fejezetét. Itt láthatjuk, hogy a pályázat milyen bírálati szempontok alapján kapja az értékelési pontokat.

És ha ezt a sok előírást átolvasva sem tántorodtunk el a pályázat megírásától, rátérhetünk az **5.5** **Az elszámolható költségek köre** fejezetre. Fontos, hogy csak és kizárólag azok a költségek számolhatóak el, amelyek itt fel vannak tüntetve. Az **5.8 Nem elszámolható költségek köre** fejezetben felsorolt nem elszámolható költségek csak ki vannak emelve, ezekre felhívja a figyelmet a kiíró, de minden egyéb olyan költség, amely nem szerepel az 5.5 fejezet elszámolható költségei között, az sajnos nem elszámolható költség.

Sikeres pályázást és jó munkát minden leendő Támogatást Igénylőnek!